Σύσταση της Επιτροπής

της 18ης Δεκεμβρίου 2003

για την τυποποίηση των πληροφοριών που αφορούν την απελευθέρωση στο περιβάλλον ραδιενεργών αέριων και υγρών καταλοίπων από πυρηνικούς αντιδραστήρες ηλεκτροπαραγωγής και εγκαταστάσεις επανεπεξεργασίας κατά την κανονική λειτουργία τους

[κοινοποιηθείσα υπό τον αριθμό Ε(2003) 4832]

(2004/2/Ευρατόμ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 124,

Μετά από διαβουλεύσεις με την ομάδα προσωπικοτήτων που έχουν οριστεί από την επιστημονική και τεχνική επιτροπή σύμφωνα με το άρθρο 31 της συνθήκης,

Εκτιμώντας τα ακόλουθα:

(1) Βάσει του τίτλου II κεφάλαιο 3 της συνθήκης Ευρατόμ, τα κράτη μέλη υποβάλλουν τακτικά στην Επιτροπή εκτιμήσεις για τα επίπεδα ραδιενέργειας στο περιβάλλον.

(2) Το άρθρο 35 της συνθήκης Ευρατόμ επιβάλλει στα κράτη μέλη την υποχρέωση να δημιουργήσουν τις αναγκαίες εγκαταστάσεις για να διενεργούν διαρκή έλεγχο της περιεκτικότητας σε ραδιενέργεια της ατμόσφαιρας, των υδάτων και του εδάφους, καθώς και έλεγχο της τήρησης των βασικών κανόνων.

(3) Το άρθρο 36 της συνθήκης Ευρατόμ επιβάλλει στις αρμόδιες αρχές την υποχρέωση να ανακοινώνουν τακτικά στην Επιτροπή τις πληροφορίες που αφορούν τους περιβαλλοντικούς ελέγχους που προβλέπονται στο άρθρο 35 για να τηρείται ενήμερη επί της περιεκτικότητας σε ραδιενέργεια στην οποία εκτίθεται ο πληθυσμός. Οι πληροφορίες για τους αναφερόμενους στο άρθρο 35 ελέγχους καλύπτουν επίσης στοιχεία σχετικά με τα επίπεδα ραδιενέργειας στις εκροές, δεδομένου ότι τα στοιχεία αυτά είναι απαραίτητα για την εκτίμηση των περιβαλλοντικών επιπτώσεων των εκροών. Αυτή η πτυχή δεν περιλαμβανόταν στο πεδίο εφαρμογής της σύστασης 2000/473/Ευρατόμ της Επιτροπής, της 8ης Ιουνίου 2000, περί εφαρμογής του άρθρου 36 της συνθήκης Ευρατόμ σχετικά με την παρακολούθηση των επιπέδων ραδιενέργειας στο περιβάλλον με στόχο την αξιολόγηση της έκθεσης του γενικού πληθυσμού(1). Πρέπει να οριστούν λεπτομερώς οι εν λόγω πληροφορίες.

(4) Μετά τη σύσταση 1999/829/Ευρατόμ της Επιτροπής, της 6ης Δεκεμβρίου 1999, σχετικά με την εφαρμογή του άρθρου 37 της συνθήκης Ευρατόμ(2), τα κράτη μέλη υποβάλλουν τακτικά στην Επιτροπή δήλωση για την απελευθέρωση στο περιβάλλον ραδιενεργών υγρών και αέριων καταλοίπων από πυρηνικούς αντιδραστήρες και εγκαταστάσεις επανεπεξεργασίας. Ωστόσο, η σύσταση 1999/829/Ευρατόμ δεν προσδιορίζει το περιεχόμενο των πληροφοριών που πρέπει να παρέχονται με την εν λόγω δήλωση. Η παρούσα σύσταση ορίζει λεπτομερώς τις πληροφορίες αυτές.

(5) Το άρθρο 45 της οδηγίας 96/29/Ευρατόμ του Συμβουλίου, της 31ης Μαΐου 1996, για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες(3) επιβάλλει στις αρμόδιες αρχές των κρατών μελών την υποχρέωση να εξασφαλίζουν ότι οι εκτιμήσεις των δόσεων που δέχεται ο πληθυσμός από πρακτικές για τις οποίες απαιτείται προηγούμενη άδεια, ανταποκρίνονται κατά το δυνατόν στην πραγματικότητα· για την εκτίμηση των δόσεων αυτών χρειάζονται ειδικές κατά ραδιονουκλεΐδιο πληροφορίες σχετικά με την ελευθέρωση ραδιενεργών καταλοίπων στο περιβάλλον.

(6) Η παροχή τυποποιημένων πληροφοριών σχετικά με τα ραδιονουκλεΐδια που ελευθερώνονται στο περιβάλλον από τους πυρηνικούς αντιδραστήρες και τις εγκαταστάσεις επανεπεξεργασίας κατά την κανονική λειτουργία τους είναι αναγκαία για να επιτευχθούν συγκρίσιμα σε κοινοτική κλίμακα αποτελέσματα των μετρήσεων των ραδιενεργών εκροών και να διασφαλιστεί η τήρηση ελάχιστων κριτηρίων για τις μεθόδους ανάλυσης στο σύνολο της Κοινότητας. Για το σκοπό αυτό, πρέπει να προσδιοριστούν, για κάθε κατηγορία ραδιενεργών εκροών και τύπο πυρηνικών εγκαταστάσεων που καλύπτονται, βασικά ραδιονουκλεΐδια, στα οποία θα πρέπει να έχουν εφαρμογή απαιτήσεις όσον αφορά τα όρια ανίχνευσης. Τα εν λόγω βασικά ραδιονουκλεΐδια θα πρέπει να αντιπροσωπεύουν ομάδες ραδιονουκλεϊδίων ή συγκεκριμένους τύπους ακτινοβολίας, να έχουν σημασία από πλευράς ραδιολογικών επιπτώσεων και να αποτελούν κατάλληλους δείκτες της ευαισθησίας των μετρήσεων.

(7) Η Επιτροπή δημοσιεύει τακτικά εκθέσεις σχετικά με τις ετήσιες εκροές ραδιενεργών υλών από πυρηνικούς σταθμούς ηλεκτροπαραγωγής και εγκαταστάσεις επεξεργασίας πυρηνικών καυσίμων και την εκτίμηση των ραδιολογικών επιπτώσεων των πυρηνικών εγκαταστάσεων της Ευρωπαϊκής Ένωσης στον πληθυσμό της. Η βαρύτητα και η διαφάνεια των εκθέσεων της Επιτροπής θα ενισχυθούν, εάν οι τελευταίες στηρίζονται σε τυποποιημένες πληροφορίες.

(8) Στο παρόν στάδιο, είναι σημαντικό να διασφαλιστεί, ως πρώτο βήμα προς την εναρμόνιση σε κοινοτικό επίπεδο, η συγκρισιμότητα των παρεχόμενων πληροφοριών σχετικά με τα επίπεδα ραδιενέργειας στις εκροές των πυρηνικών αντιδραστήρων και των εγκαταστάσεων επανεπεξεργασίας πυρηνικών καυσίμων κατά την κανονική λειτουργία τους. Οι εργασίες αποξήλωσης δεν θα πρέπει να καλύπτονται από την παρούσα σύσταση, δεδομένου ότι είναι διαφορετικής φύσεως και οδηγούν σε διαφορετικούς τύπους αποβλήτων,

ΣΥΝΙΣΤΑ:

1. Η παρούσα σύσταση ορίζει επιλεγμένες πληροφορίες για παρακολούθηση και υποβολή στην Ευρωπαϊκή Επιτροπή όσον αφορά τα ραδιονουκλεΐδια που ελευθερώνονται ή είναι δυνατόν να ελευθερωθούν στο περιβάλλον από πυρηνικούς αντιδραστήρες ηλεκτροπαραγωγής και εγκαταστάσεις επανεπεξεργασίας κατά την κανονική λειτουργία τους.

2. Για τους σκοπούς της παρούσας σύστασης νοούνται ως:

α) κανονική λειτουργία: οι συνήθεις δραστηριότητες που συνδέονται με τη λειτουργία των πυρηνικών αντιδραστήρων ή των εγκαταστάσεων επανεπεξεργασίας, συμπεριλαμβανομένης της φάσης παροπλισμού (διακοπή της λειτουργίας και εργασίες συγκράτησης και επιτήρησης), αλλά εξαιρουμένης της φάσης αποξήλωσης·

β) βασικά ραδιονουκλεΐδια: κατάλληλοι δείκτες της ευαισθησίας των μετρήσεων, που έχουν επιλεγεί για κάθε κατηγορία ραδιονουκλεϊδίων·

γ) όριο ανίχνευσης: η μικρότερη αληθής τιμή του μετρούμενου μεγέθους που μπορεί να ανιχνευθεί -με δεδομένη πιθανότητα σφάλματος- με τη μέθοδο μετρήσεων·

δ) κατώτατο όριο απόφασης: η σταθερή τιμή της ποσότητας απόφασης (τυχαία μεταβλητή προκειμένου να κριθεί κατά πόσον το προς μέτρηση φυσικό φαινόμενο συμβαίνει ή όχι), της οποίας η υπέρβαση από το αποτέλεσμα πραγματικής μέτρησης ενός μεγέθους που προσδιορίζει ποσοτικά ένα φυσικό φαινόμενο, οδηγεί στην απόφαση ότι το φυσικό φαινόμενο συμβαίνει.

3. Για τις αέριες και υγρές εκροές των πυρηνικών αντιδραστήρων ηλεκτροπαραγωγής και εγκαταστάσεων επανεπεξεργασίας, τα κράτη μέλη θα πρέπει να διενεργούν εκτίμηση της εκλυόμενης ραδιενέργειας όλων των ραδιονουκλεϊδίων που απαριθμούνται στη στήλη 1 των πινάκων του παρατήματος I.

4. Στις περιπτώσεις όπου οι μετρούμενες τιμές για τα βασικά ραδιονουκλεΐδια της στήλης 2 των πινάκων του παραρτήματος I είναι μικρότερες από τα όρια ανίχνευσης, τα επιτυγχανόμενα όρια ανίχνευσης δεν θα πρέπει να υπερβαίνουν τις αντίστοιχες απαιτήσεις που καθορίζονται στη στήλη 3 των πινάκων του παρατήματος I.

5. Εφόσον για συγκεκριμένα ραδιονουκλεΐδια είναι δυνατόν να επιτευχθεί ανάλογη ακρίβεια με υπολογισμό των εκροών με βάση επιχειρησιακά δεδομένα ή αποτελέσματα μετρήσεων για άλλα ραδιονουκλεΐδια, οι τιμές που προκύπτουν από τον υπολογισμό αυτό μπορούν να χρησιμοποιούνται αντί αποτελεσμάτων άμεσων μετρήσεων.

6. Ο προσδιορισμός του κατωτάτου ορίου απόφασης και του ορίου ανίχνευσης, καθώς και η έκφραση των αποτελεσμάτων πρέπει να είναι σύμφωνα με το διεθνές πρότυπο ISO/IS 11929-7. Παρ' όλο που το κατώτατο όριο απόφασης είναι από τεχνικής πλευράς μικρότερο από το ένα δεύτερο του ορίου ανίχνευσης που επιτυγχάνεται στην πράξη κατά τις μετρήσεις, το κατώτατο όριο απόφασης μπορεί, για πρακτικούς λόγους, να θεωρηθεί προληπτικά ίσο με το ένα δεύτερο του ορίου ανίχνευσης.

7. Στις περιπτώσεις όπου τα αποτελέσματα των μετρήσεων είναι μικρότερα από το κατώτατο όριο απόφασης, αυτά θα πρέπει να αντικαθίστανται προληπτικά από το ένα δεύτερο του κατωτάτου ορίου απόφασης. Ωστόσο, εάν όλα τα αποτελέσματα επανειλημμένων μετρήσεων κατά την εξεταζόμενη περίοδο είναι μικρότερα από το κατώτατο όριο απόφασης, τότε μπορεί εύλογα να υποτεθεί ότι η αληθής τιμή είναι μηδέν, δηλαδή ότι το ραδιονουκλεΐδιο δεν απαντά στην εκροή.

8. Τα κράτη μέλη θα πρέπει να υποβάλλουν στην Επιτροπή τις ακόλουθες πληροφορίες σχετικά με τις εκροές ραδιενέργειας, χρησιμοποιώντας τα δελτία συλλογής που παρατίθενται στο παράρτημα II:

α) ετήσιες τιμές εκροής για κάθε ραδιονουκλεΐδιο που περιλαμβάνεται στον κατάλογο του παραρτήματος I, για το οποίο κατά την περίοδο αναφοράς ελήφθη με μέτρηση τουλάχιστον μια τιμή μεγαλύτερη από το κατώτατο όριο απόφασης ή υπολογίστηκε τιμή κατ' εκτίμηση·

β) για κάθε βασικό ραδιονουκλεΐδιο, την υψηλότερη τιμή του ορίου ανίχνευσης που ελήφθη από όλες τις μετρήσεις κατά την περίοδο αναφοράς·

γ) αποτελέσματα υπολογισμών της εκροής ραδιονουκλεϊδίων αντί τιμών μετρήσεων, εφόσον η μέτρηση δεν είναι τεχνικά εφικτή·

δ) τη χημική/φυσική μορφή των εκροών τριτίου, άνθρακα-14 και ιωδίου στην ατμόσφαιρα, εφόσον οι πληροφορίες αυτές είναι διαθέσιμες·

ε) τη χρονική βάση των αναφερόμενων τιμών και, κατά περίπτωση, πληροφορίες για τη χρησιμοποιούμενη μέθοδο άθροισης, όπου συμπεριλαμβάνονται οι τιμές που χρησιμοποιήθηκαν αντί των μικρότερων από το κατώτατο όριο απόφασης τιμών για τον υπολογισμό των αθροισμάτων·

στ) η μέθοδος δειγματοληψίας για τις ροές εκροών.

Οι πληροφορίες που αναφέρονται στα στοιχεία δ), ε) και στ) θα πρέπει να παρέχονται στη στήλη των παρατηρήσεων. Για τις κατ' εκτίμηση τιμές που αναφέρονται στο στοιχείο γ), η ιδιότητά τους αυτή θα πρέπει να σημειώνεται στη στήλη των παρατηρήσεων μαζί με αναφορά της μεθόδου που χρησιμοποιήθηκε και. κατά περίπτωση, του σχετικού ορίου ανίχνευσης.

9. Η περίοδος αναφοράς για την υποβολή πληροφοριών σχετικά με τις εκροές ραδιενέργειας θα πρέπει να είναι ένα ημερολογιακό έτος. Οι πληροφορίες που αφορούν τις εκροές ραδιενέργειας θα πρέπει να υποβάλλονται το αργότερο στις 30 Σεπτεμβρίου του επόμενου έτους.

10. Η παρούσα σύσταση απευθύνεται στα κράτη μέλη.

Βρυξέλλες, 18 Δεκεμβρίου 2003.

Για την Επιτροπή

Loyola De Palacio

Αντιπρόεδρος

(1) ΕΕ L 191 της 27.7.2000, σ. 37.

(2) ΕΕ L 324 της 16.12.1999, σ. 23.

(3) ΕΕ L 159 της 29.6.1996, σ. 1.

ΠΑΡΑΡΤΗΜΑ I

Τυποποιημένες πληροφορίες για τα ραδιονουκλεΐδια που αποβάλλονται από πυρηνικούς αντιδραστήρες και εγκαταστάσεις επανεπεξεργασίας κατά την κανονική λειτουργία τους

A. ΠΥΡΗΝΙΚΟΙ ΑΝΤΙΔΡΑΣΤΗΡΕΣ ΗΛΕΚΤΡΟΠΑΡΑΓΩΓΗΣ

A.1 Εκροές στην ατμόσφαιρα

>ΘΕΣΗ ΠΙΝΑΚΑ>

A.2 Υγρές εκροές

>ΘΕΣΗ ΠΙΝΑΚΑ>

B. ΕΓΚΑΤΑΣΤΑΣΕΙΣ ΕΠΑΝΕΠΕΞΕΡΓΑΣΙΑΣ

B.1 Εκροές στην ατμόσφαιρα

>ΘΕΣΗ ΠΙΝΑΚΑ>

B.2 Υγρές εκροές(1)

>ΘΕΣΗ ΠΙΝΑΚΑ>

(1) Τα υγρά απόβλητα των εγκαταστάσεων επανεπεξεργασίας υποβάλλονται κατά κανόνα σε επεξεργασία μαζί με υγρά προερχόμενα από άλλες μονάδες στην ίδια εγκατάσταση.

ΠΑΡΑΡΤΗΜΑ II

>PIC FILE= "L_2004002EL.004302.TIF">

>PIC FILE= "L_2004002EL.004401.TIF">

>PIC FILE= "L_2004002EL.004501.TIF">

>PIC FILE= "L_2004002EL.004601.TIF">